Plaasaanval: Boer, vrou ernstig beseer; 3 vasTwee van die verdagtes wat in hegtenis geneem is. Foto: Verskaf Drie verdagtes is in hegtenis geneem in verband met ŉ plaasaanval Woensdag in die vroeë oggendure in die Dendron-distrik in Limpopo. Die boer en sy vrou is omstreeks 00:30 in hul plaashuis oorval. Volgens Marcelle Maritz, VF Plus-leier in Limpopo, is die boer erg aangerand en is hy in ŉ ernstige toestand in ŉ hospitaal opgeneem. Sy vrou is geskiet en is ook na ŉ hospitaal geneem. Die verdagtes het met die boer se Nissan Navara-bakkie en vuurwapens van die toneel gevlug. Marius Müller, nasionale operasionele koördineerder van AfriForum, het gesê vinnige optrede deur plaaswagte in die gebied in samewerking met die polisie het tot die verdagtes se inhegtenisneming gelei. Die verdagtes is kort na 06:00 in Polokwane voorgekeer en ŉ skietery het uitgebreek. Een van die verdagtes is gewond. “Ons wil graag dankie sê vir die plaaswagte, elke boer en die polisie wat vinnig gereageer het om die verdagtes op te spoor en in hegtenis te neem.” Navrae is aan die polisie gerig en daar word gewag op terugvoer. Die bakkie wat tydens die aanval gesteel is. Foto: Verskaf